CSR Racing

A **CSR Racing** egy ingyenesen játszható, gyorsulási versenyzésről szóló játék, melyet a NaturalMotion Games és a Boss Alien fejlesztett. A játék lényege, hogy egy újonc versenyzőt alakítva hírnevet szerezzünk magunknak egy elhagyatott városban, melyet öt banda ural. 2016. június 29-én, iOS-re és Androidra egyaránt megjelent a játék folytatása, a CSR Racing 2.

A CSR Racing legelőször 2012. június 11-én, az Apple Fejlesztői Világkonferencián *(WWDC)* került bemutatásra, majd június 28-án jelent meg az Apple App Storeban. Egy nyilatkozatban kiderült, hogy 1 hónappal a megjelenése után a játék több mint 12 millió dollár bevételt hozott, ezzel pedig egyikévé vált az Apple 10 legnépszerűbb játékának 2012-ben. Alig 1 évvel később, 2013. április 15-én a CSR Racinget Androidra is kiadták.

2013. október 5-én megjelent a játéknak egy sokkal inkább spin-offnak mondható folytatása is, a CSR Classics.

## A játékról

A játék kezdetén egy névtelen alak 25.000$-t hagy ránk, az alábbi üzenettel: *"Látom benned a lehetőséget, kölyök. Bizonyíts nekem!"*

Ezek után vásárolnunk kell magunknak egy autót, amivel elkezdődik a történetünk.
A cél egyszerű: egy senkiként, a semmiről kezdve verekedjük át magunkat a város egyre keményebbé váló bandáin, ezzel hírnevet szerezve magunknak, és váljunk az utcák királyává. Ehhez nem kell mást tenni, mint óriási összegeket kaszálni, fejleszteni autónkat, rengeteget versenyezni, és még annál is többet gyakorolni.

A CSR Racing a már korábban megjelent, más gyorsulási versenyes játékok alapjára építkezik - azzal az apró különbséggel, hogy itt már el kell sajátítanunk autónk váltási technikáját. Itt a legjobb időket azzal érhetjük el, ha a játék szerinti legtökéletesebb pillanatban váltunk a fokozatok közt. A dolgok tovább bonyolításának érdekében mind a **130** autónál más-más váltási stratégiát kell betanulnunk *(igaz, ebből viszonylag sok autóé megegyezik, vagy nagyon hasonló)*. A játék egy másik nagy jellegzetessége, hogy nem versenyezhetünk akármennyiszer egy huzamban, ugyanis benzinbe kerülnek a futamaink. Egyszerre 10 egységnyi benzinünk lehet, egy verseny pedig egy egységet szív le az üzemanyagtartályunkból *(kivéve a főnök elleni versenyek, azok ugyanis **két** benzincsíkot igényelnek)*. Ha az összes benzinünk elfogy, akkor várnunk kell (kb. 8 perc alatt töltődik vissza 1 egységnyi benzin), de ha van internetkapcsolatunk, akkor reklámot is nézhetünk 1-2 csík benzinért cserébe. Lehetőség van azonban kibővíteni a maximális benzinkapacitást 15 csíkra, vagy akár 1 napra végtelen kapacitású benzintartály is vásárolható.

A játékban elérhető autók különböző szintekre vannak besorolva, teljesítményüktől függően. Egy adott körzet bandájának leverése után a játékos feloldja a következő szintet, valamint pár új versenymódot is.

A játék kétfajta fizetőeszközt használ: pénzt, és aranyat. Ezek közül az utóbbi prémium fizetőegységként szolgál, mellyel például

* azonnal újratölthetjük a benzintartályunkat,
* az újonnan vásárolt autók *(illetve import alkatrészek)* kiszállítási ideje rövidíthető le,
* felbérelhetjük magunk mellé a Szerelőt, aki *(vásárlási opciótól függően)* fix számú verseny erejéig plusz teljesítményt nyújt autónk számára *(ugyanez többjátékos módban is elérhető, csak ott "versenycsapat" formájában)*,
* aranyba kerülő autókat, matricákat vásárolhatunk, vagy akár egyedi rendszámtáblát is készíttethetünk.

Arany csak szintlépésekért, bandák főnökeinek legyőzéséért, minden harmadik napi harc megnyeréséért, illetve többjátékos módban való részvételért jár. Természetesen valódi pénzért is lehet vásárolni, akárcsak sima pénzt.

## Versenymódok

* **Crew Battle** - A játék történetének gerincéül szolgáló versenymód, ennek teljesítése nélkül nem vihető végig a játék. Egy körzetben összesen 7 *(a forgalmikért zajló, avagy a **High Stakes Challenge** versenyt is beleszámítva 8)* ilyen versenyt kell teljesítenünk: a sima bandatagokat csak egyszer kell legyőznünk, míg a banda vezetőjét háromszor.
* **Regulation Race** - Gyakorlatilag a "pénzgyűjtő versenymód", arra az esetre, ha a játékos kifogy a pénzből és nem tud több alkatrészt vásárolni. Bármennyiszer újrajátszható. Három fokozata van: *Rookie (újonc), Amateur (amatőr) és Pro (profi)*.
* **Daily Battle** - Minden egyes nap nő az össznyeremény, de ha a játékos egy nap nem teljesít legalább egy ilyen versenyt, a lánc megszakad, a jutalom pedig lenullázódik. Minden harmadik nap Arany jár a legyőzéséért. Négy (ha Arany a jutalom, akkor hat) óránként játszható, vereség esetén pedig 1 órás várakozás után újrapróbálható.
* **Race Your Friends** - Opcionális versenymód, ahol barátainkkal mérhetjük össze tudásunkat. Ingyenes autószerzési, valamint alternatív aranygyűjtési módszerként is hasznos (ahányas szintű autóval verjük meg a háromcsillagos gépi ellenfelet, annyi arany üti a markunkat). Használatához Facebook profilunk, illetve internetkapcsolat szükséges. Két autó, a MINI Cooper S RYF és a Pagani Zonda S 7.3 csak ezzel a versenymóddal oldható fel.
* **Ladder** - Hasonlít a Crew Battle-re, csak ezt nem kötelező teljesíteni. Minden egyes győzelemmel egyre keményebbek az ellenfelek, a jutalom pedig nagyobb. Csak egyszer játszható végig.
* **Restriction** - Valamilyen feltétel alapján teljesítendő versenymód *(pl. csak X súly alatti/feletti, vagy csak nitróval felszerelt autóval lehet részt venni)*. Feloldásához el kell jutni a második szintre. Szintén csak egyszer játszható végig.
* **Car Specific** - Hasonlít a Restrictionre, viszont itt csak egy adott gyártó adott modelljével lehet jelentkezni. Feloldásához el kell jutni a harmadik szintre. Szintén csak egyszer játszható végig.
* **Manufacturer** - A Car Specific versenymód nyitottabb változata, itt ugyanis csak a gyártó van megszabva. Feloldásához el kell jutni a negyedik szintre. Szintén csak egyszer játszható végig. Ez a versenymód **csak a negyedik szinten** érhető el: sem alatta, sem felette lévő szinteken nem oldódik fel több ilyen versenyszám.